**Informatīvais ziņojums**

**par Eiropas Savienības iekšlietu ministru**

**2020.gada 13.novembra neformālajā videokonferences sanāksmē iekļautajiem jautājumiem**

**I. Sanāksmes darba kārtība**

 2020.gada 13.novembrī Vācijas prezidentūra Eiropas Savienības (turpmāk – ES) Padomē (turpmāk – Prezidentūra) organizē ES iekšlietu ministru neformālo videokonferences sanāksmi, kurā ir iekļauti šādi diskusiju jautājumi:

* **Terorisma draudi pēc pēdējiem uzbrukumiem**

Neskatoties uz līdz šim ieguldīto darbu terorisma apkarošanā, nesenie terorakti Francijā un Austrijā vēl aizvien kalpo par apliecinājumu, ka ES arī turpmāk ir jāpievērš pastiprināta uzmanība šim jautājumam.

Ievērojot minēto, Prezidentūra šajā videokonferences sanāksmē ir iekļāvusi diskusiju par terorisma draudiem ES, kā arī ir plānots pieņemt ministru deklarāciju.

*Latvijas nostāja:*

*Kaut arī Latvijā terorisma līmenis saglabājas zems, Latvija piekrīt, ka pēdējā laika notikumi ir skaidrs pierādījums tam, ka terorisma apkarošanai arī turpmāk Eiropas Savienības līmenī ir jāpievērš pastiprināta uzmanība.*

*Latvija atbalsta Prezidentūras iniciatīvu diskutēt par terorisma draudiem Eiropas Savienībā pēdējo uzbrukumu kontekstā un uzskata, ka ir būtiski identificēt un risināt pastāvošās problēmas, lai nākotnē dalībvalstis izvairītos no līdzīgiem gadījumiem un spētu nodrošināt savu pilsoņu aizsardzību.*

* **Politiskās izpratnes projekts par Eiropas migrācijas un patvēruma politikas pamatelementiem un turpmāko virzību (turpmāk – Politiskās izpratnes projekts)**

Eiropas Komisija (turpmāk – Komisija) š.g. 23.septembrī nāca klajā ar **jauno Migrācijas un patvēruma paktu** – politisku paziņojumu, kas ieskicē kopējos principus jaunam, noturīgam ES migrācijas politikas ietvaram, kā arī ar to saistītiem pieciem tiesību aktiem un četrām nelikumdošanas iniciatīvām.

Piedāvātās pakotnes mērķis ir visaptverošas pieejas migrācijas, patvēruma un robežu pārvaldībai izveide, kas risina pastāvošos praktiskos izaicinājumus, piedāvā ātrākas, efektīvākas un pret krīzēm noturīgas procedūras, nodrošina līdzsvaru starp solidaritāti un atbildību, kā arī stiprina ES sadarbību ar migrācijas plūsmu izcelsmes un tranzīta valstīm.

Iekšlietu ministru diskusijām šajā videokonferences sanāksmē Prezidentūra ir sagatavojusi **Politiskās izpratnes projektu, iekļaujot tajā ierosinājumus attiecībā uz pakotnē atspoguļotajiem Eiropas migrācijas un patvēruma politikas pamatelementiem,** proti:

* Eiropas migrācijas politikas ārējās dimensijas stiprināšana, efektīva sadarbība un atbalsts trešajām valstīm visās svarīgākajās jomās, atpakaļuzņemšanas nolīgumu un vienošanos pilnīga īstenošana un jaunu iniciatīvu uzsākšana;
* Efektīva ES ārējo robežu pārvaldība, tai skaitā Eiropas Robežu un krasta apsardzes aģentūras (turpmāk – Frontex) aktīva iesaiste atgriešanas pasākumos, paredzot arī atbilstošu finansējumu;
* Ātras, precīzas un praksē viegli īstenojamas obligātas pirms-ieceļošanas procedūras, kas ietver skrīningu, kā arī patvēruma un atgriešanas robežprocedūras;
* Visām dalībvalstīm obligāta jēgpilna solidaritāte. Mehānismam jābūt ļoti ātri iedarbināmam, tam jāņem vērā dalībvalstu atšķirīgās situācijas un jāpiedāvā individuāli pielāgojami risinājumi (pārcelšana, atgriešanas sponsorēšana un citi atbalsta pasākumi);
* ES patvēruma sistēmas ļaunprātīgas izmantošanas un otrreizējo migrācijas plūsmu novēršana, kas ietver ātru par patvēruma pieteikuma izskatīšanu atbildīgās dalībvalsts noteikšanu un pasākumus, lai garantētu, ka pieteicējs izskatīšanas laikā neatstāj attiecīgo dalībvalsti;
* Uzlabota un efektīva ES līmeņa atgriešanas politika, kas ietver tādus elementus, kā atgriešanas robežprocedūra, brīvprātīgā atgriešana, ilgtspējīgi reintegrācijas pasākumi, sadarbība ar trešajām valstīm;
* ES aģentūru Frontex un Eiropas Patvēruma atbalsta biroja (pēc jaunā mandāta apstiprināšanas – ES Patvēruma aģentūras) aktīva iesaiste;
* Atbilstošas ES digitālās infrastruktūras, kas atbalstītu Eiropas migrācijas un patvēruma pārvaldību, attīstības turpināšana, kas lielā mērā tiktu sasniegta ar sadarbspējas tiesību aktu ieviešanu;
* Legālās migrācijas jomas attīstīšana, tai skaitā darba pabeigšana pie Zilās kartes direktīvas projekta augsti kvalificētu un spējīgu speciālistu piesaistīšanai ES;
* Integrācija (Komisija nākošgad plāno nākt klajā ar Rīcības plānu integrācijai un iekļaušanai 2021. – 2024.gadam, kurā tiks apkopotas stratēģiskas norādes un konkrētas darbības, lai veicinātu migrantu iekļaušanu un plašāku sociālo kohēziju);
* ES izturības un fleksibilitātes krīžu gadījumos stiprināšana, apvienojot visus esošos krīzes pārvaldības instrumentus un nosakot galvenos institucionālos, operatīvos un finansiālos pasākumus, kuri jāīsteno, lai nodrošinātu sagatavotību gan ES, gan valstu līmenī.

Diskusijas šajā videokonferences sanāksmē tiek organizētas ar mērķi sagatavoties š.g. 4.decembra iekšlietu ministru sanāksmei, kurā Prezidentūra plāno panākt vienotu politisku izpratni par tiem pamatelementiem, attiecībā uz kuriem jau valda vislielākā vienprātība.

*Latvijas nostāja:*

*Latvija šobrīd vēl turpina nacionālās diskusijas par Eiropas Komisijas prezentēto Migrācijas un patvēruma paktu un ar to saistīto dokumentu pakotni. Līdz ar to spēkā paliek nostāja, kas sagatavota dalībai Tieslietu un iekšlietu ministru padomes 8.oktobra neformālajā videokonferencē[[1]](#footnote-1).*

*Latvija atbalsta Prezidentūras plānus organizēt visaptverošu diskusiju par Paktā ietvertajiem konceptiem, un vienlaikus vēlas uzsvērt, ka svarīgi, lai tās ietvaros tiktu ņemtas vērā visu dalībvalstu intereses un specifiskā nacionālā situācija.*

*Tāpat ir svarīgi, lai šīs diskusijas būtu nesasteigtas, nenosakot jau iepriekš mākslīgi definētus termiņus vienošanās panākšanai. Svarīgi nodrošināt, ka dalībvalstīm ir pietiekošs laiks detalizēti izdiskutēt un panākt vienotu izpratni par visiem ietvertajiem konceptiem.*

*Indikatīvi varam norādīt, ka* ***Latvijai arī turpmāk svarīgākie ir šādi principi, kas jau iepriekš vairākkārt nostiprināti nacionālajās pozīcijās****[[2]](#footnote-2):*

* *Panākt vienotu, saskaņotu un visaptverošu pieeju patiesi ilgtspējīgai migrācijas plūsmu pārvaldībai, kuras pamatā būtu praktiska, ērti īstenojama un efektīva sistēma, kuru būtu iespējams elastīgi pielāgot dažādām situācijām un nacionālajai praksei dalībvalstīs.*
* *Šīs pieejas ietvaros īpašu uzmanību veltīt prevencijai, lai novērstu nelegālās migrācijas pamatcēloņus un veicinošos faktorus, un ārējo robežu pārvaldībai, lai nelegālās migrācijas plūsmas apturētu jau pirms ES robežas. Attiecīgajā kontekstā būtiski ir ņemt vērā arī dalībvalstu ar ārējām robežām veiktos ieguldījumus šajā jomā.*
* *Tāpat ir jāpieliek maksimālas pūles efektīvas atgriešanas un reintegrācijas politikas īstenošanā. Nozīmīga loma ir arī efektīvai sadarbībai un stratēģiskai komunikācijai ar galvenajām migrantu izcelsmes un tranzīta valstīm.*
* *Savstarpēja solidaritāte saskaņā ar LESD 80.pantu ir saistošs princips visām dalībvalstīm un arī Latvija ir gatava dot savu ieguldījumu, taču solidaritātes izpausmes var būt dažādas un tās īstenošanā ir nepieciešama elastība, kas respektē katras dalībvalsts nacionālo situāciju, ģeogrāfisko novietojumu, kapacitāti un iespējas. Tas veicinātu arī labāku uzņemto personu integrāciju uzņemošajā valstī.*
* *Neizslēdzot, ka īpašos ārkārtas gadījumos kā viens no solidaritātes pasākumiem var tikt izmantota personu, kurām patiesi nepieciešama starptautiskā aizsardzība, pārvietošana, svarīgi ir paredzēt, ka dalībvalstu dalība jebkādās pārvietošanas aktivitātēs tiek īstenota tikai un vienīgi* ***uz brīvprātības pamatiem****.*

**II. Latvijas delegācija**

Latviju sanāksmes laikā pārstāvēs iekšlietu ministrs Sandis Ģirģens.

Iekšlietu ministrs Sandis Ģirģens

09.11.2020. 07:35

947

Eiropas lietu un starptautiskās sadarbības departamenta
Eiropas lietu nodaļas vecākā referente

E.Priedniece, 67219254

elina.priedniece@iem.gov.lv

1. Pozīcija Nr.1 par Komisijas paziņojumu Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai par jaunu Migrācijas un patvēruma paktu. Izskatīta MK š.g. 6.oktobrī un apstiprināta Saeimas Eiropas lietu komisijā š.g. 7.oktobrī. [↑](#footnote-ref-1)
2. Latvijas nostāja ir definēta kopš 2015.gada apstiprinātajās un ar Saeimas Eiropas lietu komisiju saskaņotajās nacionālajās pozīcijās, tai skaitā - pozīcijās Nr.1, Nr.2 un Nr.3 par Eiropas programmu migrācijas jomā; pozīcijā Nr.1 par Atgriešanas politikas nākotni; pozīcijā Nr.1 par Kopējās Eiropas patvēruma sistēmas reformu; pozīcijā Nr.1 par pārstrādāto priekšlikumu Dublinas regulai; pozīcijā Nr.1 par priekšlikumu Savienības pārvietošanas ietvara regulai, u.c. [↑](#footnote-ref-2)